Solidariteit Beweging vier 120ste bestaansjaar met fees en dankdiens -Solidariteit Wêreld
Tuis › Nuuskantoor › Solidariteit Beweging vier 120ste bestaansjaar met fees en dankdiens
Solidariteit Beweging vier 120ste bestaansjaar met fees en dankdiens
Maandag | 30 Mei | 2022
Die Solidariteit Beweging vier vanjaar op 4 en 5 Junie sy 120ste bestaansjaar met 'n groot fees sowel as 'n dankdiens. Dié beweging, wat sy oorsprong in 1902 net ná die Tweede Vryheidsoorlog in die vakbondwese as die Transvaal Miners' Association het, het later tot die Solidariteit Beweging ontwikkel en bestaan vandag uit 21 gemeenskapsorganisasies wat meer as 560 000 lede en families verteenwoordig.
"Dit is 'n merkwaardige prestasie vir 'n organisasie om langer as 'n eeu te oorleef – en veral om ná 120 jaar sterker as ooit te wees. Dit maak ons tegelykertyd die oudste maar ook een van die jongste organisasies in die land. Dit is juis die Beweging se vermoë om innovasie toegewyd na te jaag en terselfdertyd aan sy kernwaardes vas te hou wat hom suksesvol maak," sê Flip Buys, voorsitter van die Solidariteit Beweging. "Ons benadruk deurlopend enersyds 'n historiese begronding, gesetel in 'n geskiedenis van helpmekaar en 'n oortuiging in die krag van instellings om gemeenskappe op te hef, en andersyds koester ons 'n Bybelse begronding wat klem lê op God se opdrag en toekomsbelofte sowel as 'n geloof in die sentraliteit van die gesin."
Volgens die Beweging bied sy voortbestaan en groei te midde van geweldige onstuimige politieke, ekonomiese en geskiedkundige gebeurtenisse in Suid-Afrika 'n baken van hoop ten spyte van eietydse onstabiliteit en onsekerheid.
"Ons het nog nooit, en mag ook nooit onsself onttrek aan die kwessies wat ons gemeenskap in die gesig staar nie. Ons bou eenvoudig self 'n nuwe toekoms vir ons gemeenskap. Die veerkragtigheid van ons gemeenskap, die beginsels van selfdoen en selfstandigheid, sowel as ons strewe na uitnemendheid skep tasbare hoop in moeilike tye," verduidelik Buys.
Lede van die media sowel as hul families word genooi om hierdie verrigtinge gratis by te woon.
Die fees op 4 Junie sowel as die dankdiens op 5 Junie vind by die Voortrekkermonument plaas.
Die fees sal op Saterdag 4 Junie om 10:00 begin met gesinsaktiwiteite; om 15:00 begin die sportaktiwiteite en om 18:00 die aand word 'n groot konsert met kunstenaars soos Corlia, Ruhan du Toit, Adam Tas en talle ander aangebied.
Op Sondag 5 Junie om 9:00 sal die dankdiens in die Senotaafsaal van die Monument plaasvind om 'n oomblik stil te word en in nederigheid vir die Here dankie te sê. Hannes Noëth, uitvoerende hoof van Solidariteit Helpende Hand, gaan die dankdiens lei en die Akademia-koor gaan optree.